道中望茅山有感
作者：周文璞
朝代：宋

paragraphs: 危亭對名岳，畢景扶鈎欄。
白鷺伺察過，低昂若弓彎。
去歲負笈遊，最住元符間。
櫟林带脩竹，清派流珊珊。
離留叫晝靜，洞天生春寒。
偉哉老宗師，作屋雲雨端。
竟爲殺蟲蟻，不活升龍鸞。
遺體但解蛻，故宮亦燒殘。
今創已半舊，萬柱扶玄壇。
遂以兩不借，一筇履巑岏。
入宅問玉斧，採芝投金環。
墨沼篆結字，丹臺氣成盤。
將謂便隠遁，遽爾罹間關。
夷甫麈尾墮，荀令香爐閑。
再獲望奇秀，恍然神觀還。
如見大仙伯，被髮綠映山。
兩君控鵠從，俱著漢小冠。
俗累當復馳，煮藥鼎欲翻。